
Esszenciális zsírsavak stabilitásának és lehetséges átalakulási folyamatainak vizsgálata

Kulcsszavak: hődegradáció; UV-degradáció; bomlástermék; lánctöredezés; oxidáció
Dolgozatom témája az esszenciális zsírsavak stabilitásának vizsgálata hővel és UV-fénnyel szemben, a cél pedig olyan tejalapú édesipari termékek és szárazáruk előállítása, melyek gazdagok ezen zsírsavakban. A vizsgált minták liofilizált tehén- és kecsketejek, illetve alvadékok voltak.
A liofilizátumokat 24 órán keresztül 40, illetve 95°C-os hőkezelésnek, valamint 24 és 48 órán át tartó kevert hullámhosszú UV-fénnyel történő megvilágításnak vetettük alá. Referenciaként szobahőmérsékleten sötétben tartott mintákat használtunk.
A zsírok szerves oldószereleggyel való extrahálása és metanolban oldott KOH-dal történő hidrolitikus átészterezése után a tejtermékek zsírsavösszetételének megahatározását GC-MS technikával végeztük, így szimultán nyerhettünk minőségi és mennyiségi információt a standard oldatok kromatogramja, a tömegspektrumok és a TIC csúcs alatti területének elemzésével.
A hő- és fénykezelések által kiváltott degradáció közötti különbség abban mutatkozik meg, hogy utóbbinál nem az új bomlástermékek keletkezése dominál, hanem a fő alkotók egymásba való átalakulása. Tapasztalataink szerint hővel és fénnyel szemben is stabilnak mutatkozik a mirisztinsav. A vizsgált hőmérsékleti tartományban állandó értéket figyeltünk meg a sztearinsavnál is, viszont 48 órás megvilágítás után értéke csökken 1-2%-kal. Mind a hő-, mind a fénykezeléseket követően fogyás látható az olajsav mennyiségében (2-4 %-os csökkenés), míg a laurinsav és kaprinsav aránya minden esetben növekedett 1-2 %-kal.
A fő zsírsavkomponensek mellett vizsgálataink során megfigyeltük minor termékek keletkezését is. Legnagyobb mennyiségben hidroxi- és oxo-származékok képződtek, de rövidláncú alkánok jelenlétét is észleltük.
Összegzésképp megállapítható, hogy az általunk vizsgált hőmérsékleti tartományban és UV-fény hatására is megkezdődik a zsírsavak degradációja és az oxidációs reakciók révén hidroxi- és oxo-származékok, valamint lánctöredezés során rövidláncú alkánok és zsírsavak keletkeznek.




